Breiðablik er eitt liða með fullt hús stiga í Bestu deild karla í fótbolta. Fimmta umferð deildarinnar hófst í gærkvöld með fjórum leikjum.
Breiðablik tók á móti Stjörnunni á Kópavogsvelli og Dagur Dan Þórhallsson og Jason Daði Svanþórsson komu Blikum í 2-0 eftir 25 mínútna leik. Stjarnan sótti þá í sig veðrið og jafnaði metin með tveimur mörkum, fyrst frá Guðmundi Baldvini Nökkvasyni og svo Emil Atlasyni. Það var svo Viktor Örn Margeirsson sem tryggði Blikum öll þrjú stigin með sigurmarkinu þegar sex mínútur lifðu leiks. Breiðablik hefur unnið alla fimm leiki sína í deildinni og situr á toppnum en Stjarnan er í fjórða sæti með 8 stig. Þar á milli eru Valur og KA. KA tók á móti FH á Dalvík og þar var dramatík. Eitt mark var skorað og það skoraði Nökkvi Þeyr Þórisson fyrir KA úr vítaspyrnu í uppbótartíma. Valur tók á móti ÍA að Hlíðarenda og vann örugglega 4-0. Tryggvi Hrafn Haraldsson skoraði tvívegis fyrir Val og Patrick Pedersen og Guðmundur Andri Tryggvason sitt markið hvor. Valur og KA eru með 13 stig, tveimur minna en Breiðablik. Í fjórða leik gærkvöldsins sótti KR svo þrjú stig til ÍBV með 2-1 sigri. Ægir Jarl Jónasso og Kennie Chopart skoruðu mörk KR en mark ÍBV var sjálfsmark Kristins Jónssonar. Fimmtu umferð lýkur í kvöld þegar Keflavík tekur á móti Leikni og Víkingur fær Fram í heimsókn. Báðir leikir hefjast 19:15.
Í kvöld er líka þriðji úrslitaleikur Vals og Tindastóls um Íslandsmeistaratitil karla í körfubolta. Hvort lið hefur unnið einn leik, en vinna þarf þrjá til að hampa titlinum. Leikið er í Valsheimilinu og hefst leikurinn hálfníu, en uppselt er á leikinn. Áður en leikur Vals og Tindastóls hefst að Hlíðarenda mætast Valur og KA/Þór á sama velli í þriðja leik undanúrslita Íslandsmóts kvenna í handbolta. Þar er staðan sömuleiðis 1-1, og vinna þarf þrjá leiki. Klukkan 19:40 er svo þriðji leikur Fram og ÍBV í sömu keppni og getur Fram tryggt sér sæti í úrslitum með sigri.
Manchester City náði aftur þriggja stiga forskoti á toppi ensku úrvalsdeildarinnar í fótbolta í gærkvöldi með 5-1 sigri á Úlfunum. Kevin de Bruyne fór hamförum í liði City og skoraði fjögur fyrstu mörk liðsins. Raheem Sterling gerði það fimmta en mark Úlfanna skoraði Leander Dendoncker. City er þremur stigum á undan Liverpool og með sjö mörkum betri markatölu, þegar tvær umferðir eru eftir af deildinni.
Breiðablik er eitt liða með fullt hús stiga í Bestu deild karla í fótbolta. 